Document ID: 32009R1282

ΚΑΝΟΝΙΣΜΌΣ (ΕΕ) αριθ. 1282/2009 ΤΗΣ ΕΠΙΤΡΟΠΉΣ
της 22ας Δεκεμβρίου 2009
περί τροποποίησης του κανονισμού (ΕΚ) αριθ. 409/2009 σχετικά με τη θέσπιση κοινοτικών συντελεστών μετατροπής και κωδικών παρουσίασης για τη μετατροπή του βάρους μεταποιηθέντων ιχθύων σε βάρος ζωντανών ιχθύων
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
τον κανονισμό (ΕΟΚ) αριθ. 2847/93 του Συμβουλίου, της 12ης Οκτωβρίου 1993, για τη θέσπιση συστήματος ελέγχου που εφαρμόζεται στην κοινή αλιευτική πολιτική (1), και ιδίως το άρθρο 5,
Εκτιμώντας τα ακόλουθα:
(1)
Με τον κανονισμό (ΕΚ) αριθ. 409/2009 της Επιτροπής (2) θεσπίζονται κοινοτικοί συντελεστές μετατροπής και κωδικοί παρουσίασης για τις μορφές μεταποίησης «νωποί» και «νωποί-παστοί».
(2)
Τα είδη που υπόκεινται σε ποσοστώσεις εκφορτώνονται κυρίως στις μορφές μεταποίησης «νωποί», «νωποί-παστοί» και «κατεψυγμένοι». Συνεπώς, υφίσταται ανάγκη συμπλήρωσης του κανονισμού (ΕΚ) αριθ. 409/2009 με κοινοτικούς συντελεστές μετατροπής για κατεψυγμένους ιχθύες, ούτως ώστε οι κοινοτικοί συντελεστές μετατροπής να είναι διαθέσιμοι για όλες τις μορφές μεταποίησης.
(3)
Ο κανονισμός (ΕΚ) αριθ. 1077/2008 (3) θεσπίζει λεπτομερείς κανόνες για την εφαρμογή της ηλεκτρονικής καταχώρισης και διαβίβασης δεδομένων του ημερολογίου, της δήλωσης εκφόρτωσης και της μεταφόρτωσης.
(4)
Συνεπώς, ο κανονισμός (ΕΚ) αριθ. 409/2009 πρέπει να τροποποιηθεί αναλόγως.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής αλιείας και υδατοκαλλιέργειας.
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 409/2009 τροποποιείται ως εξής:
1)
Στο άρθρο 3, το σημείο ζ) αντικαθίσταται από το ακόλουθο κείμενο:
«ζ)
ως “μορφή μεταποίησης” νοείται ο τρόπος με τον οποίο έχουν διατηρηθεί οι ιχθύες (εάν είναι νωποί, νωποί-παστοί ή κατεψυγμένοι).».
2)
Στο άρθρο 4, η παράγραφος 1 αντικαθίσταται από το ακόλουθο κείμενο:
«1. Οι κοινοτικοί συντελεστές μετατροπής που προβλέπονται στα παραρτήματα II, III και IV εφαρμόζονται για τη μετατροπή του βάρους μεταποιηθέντων ιχθύων σε βάρος ζωντανών ιχθύων.».
3)
Στο άρθρο 6, η παράγραφος 1 αντικαθίσταται από το ακόλουθο κείμενο:
«1. Οι πλοίαρχοι των κοινοτικών αλιευτικών σκαφών χρησιμοποιούν τους συντελεστές μετατροπής που αναφέρονται στο άρθρο 4 του ημερολογίου, όπως αυτό αναφέρεται στο άρθρο 6 του κανονισμού (ΕΟΚ) αριθ. 2847/93 και στο άρθρο 4 του κανονισμού (ΕΚ) αριθ. 1077/2008 της Επιτροπής (4):
α)
για τον υπολογισμό του βάρους ζωντανών αλιευμάτων των ποσοτήτων επί του αλιευτικού σκάφους· και
β)
για τον υπολογισμό του ζωντανού βάρους των ποσοτήτων κατά την εκφόρτωση.
4)
Το παράρτημα Ι αντικαθίσταται από το κείμενο του παραρτήματος Ι του παρόντος κανονισμού.
5)
Το κείμενο του παραρτήματος ΙΙ του παρόντος κανονισμού προστίθεται ως παράρτημα IV.
Άρθρο 2
Έναρξη ισχύος και εφαρμογή
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2010.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Δεκεμβρίου 2009.

Labels: 0
3
17
6